钦定古今图书集成/明伦汇编/官常典/第496卷 > 朱珍
## 钦定古今图书集成/明伦汇编/官常典/第496卷 > 朱珍

按《五代史梁臣传》：“珍，徐州丰人也。少与庞师古等俱
从梁太祖为盗。珍为将善治军选士。太祖初镇宣武，
珍为太祖创立军制，选将练兵，甚有法。太祖得诸将
所募兵及佗降兵，皆以属珍，珍选将五十馀人，皆可
用。梁败，黄巢破秦宗权，东并兖、郓，未尝不在战中，而
常勇出诸将。太祖与晋王东逐黄巢，还过汴，馆之上”
源驿。太祖使珍夜以兵攻之，晋王亡去，珍悉杀其麾
下兵。义成军乱，逐安师儒，师儒奔梁。太祖遣珍以兵
趋滑州，道遇大雪，珍趣兵疾驰，一夕至城下，遂乘其
城。义成军以为方雪，不意梁兵来，不为备，遂下之。秦
宗权遣卢瑭、张晊等攻梁，是时梁兵尚少，数为宗权
所困。太祖乃拜珍淄州刺史，募兵于淄青。珍偏将张
仁遇白珍曰：“军中有犯令者，请先斩而后白。”珍曰：“偏
将乃欲专杀邪？”立斩仁遇以徇军，军中皆感悦。珍得
所募兵万馀以归，太祖大喜曰：“贼在吾郊，若践吾麦，
奈何？今珍至，吾事济矣。且贼方息兵养勇，度吾兵少
而未知珍来，谓吾不过坚守而已，宜出其不意以击
之。”乃出兵击败晊等，宗权由此败亡，而梁军威大振，
以得珍兵故也。珍从太祖攻朱宣，取曹州，执其刺史
丘弘礼，又取濮州，刺史朱裕奔于郓州。太祖乃还汴，
留珍攻郓州。珍去郓二十里，遣精兵挑之，郓人不出。
朱裕诈为降书，阴使人召珍，约开门为内应。珍信之，
夜率其兵叩郓城门。朱裕登陴，开门内珍军，珍军已
入瓮城，而垂门发，郓人从城上磔石以投之，珍兵皆
死瓮城中，珍仅以身免，太祖不之责也。魏博军乱，囚
乐彦贞。太祖遣珍救魏，珍破黎阳、临河，李固分遣聂
金、范居实等略澶州，杀魏豹子军二千于临黄。珍威
振河朔，魏人杀彦贞，珍乃还。梁攻徐州，遣珍先攻，下
丰县，又败时溥于吴康，与李唐宾等屯萧县。唐宾者，
陜州陕人也。初为尚让偏将，与太祖战尉氏门，为太
祖所败，唐宾乃降梁。梁兵攻掠四方，唐宾常与珍俱。
与珍威名略等，而骁勇过之，珍战每小却，唐宾佐之
乃大胜。珍常私迎其家置军中，太祖疑珍有异志，遣
唐宾伺察之。珍与唐宾不协，唐宾不能忍，夜走还宣
武。珍单骑追之，交诉太祖前，太祖两惜其材，为和解
之。珍屯萧县，闻太祖将至，戒军中治馆厩以待唐宾。
部将严郊治厩失期，军吏督之，郊诉于唐宾，唐宾以
让珍，珍怒，拔剑而起，唐宾拂衣就珍，珍即斩之，遣使
者告唐宾反。使者晨至，梁敬翔恐太祖暴怒不可测，
乃匿使者，至夜而见之，谓“虽有所发，必须明旦，冀得
少缓其事”而图之。既夕，乃引珍使者入见。太祖大惊，
然已夜矣，不能有所发。翔因从容为太祖画，明日，佯
收唐宾妻子下狱，因如珍军，去萧一舍，珍迎谒，太祖
命武士执之。诸将霍存等十馀人叩头救珍，太祖大
怒，举胡床掷之曰：“方珍杀唐宾时，独不救之邪？”存等
退，珍遂缢死。